**OBAVIJEST O UPISU DJECE U PRVI RAZRED OSNOVNE ŠKOLE U ŠK.GODINI 2025./2026.**

 Upis djece u prvi razred osnovne škole na području Splitsko-dalmatinske županije za školsku godinu 2025./2026. provest će se prema Planu upisa Upravnog odjela za prosvjetu Splitsko-dalmatinske županije, sukladno odredbama članka 16. i 17. Zakona o odgoju i obrazovanju u osnovnoj i srednjoj školi (NN broj 87/08, 86/09, 92/10, 105/10, 90/11, 5/12, 16/12, 86/12, 94/13, 152/14, 7/17, 68/18, 98/19,64/20,151/22 i 156/23) i članka 5. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (NN broj 67/14 i 63/20) u suradnji sa osnivačima osnovnih škola i osnovnim školama.

Upisi u prvi razred osnovne škole za školsku godinu 2025./2026. provest će se kao i prošle godine elektroničkim putem, korištenjem Nacionalnog informacijskog sustava upisa u osnovne škole. U sustavu su već učitani podaci o školskim obveznicima za školsku godinu 2025./2026. prema popisu dobivenom od MUP-a RH na kojem se nalaze i djeca koja su prošle godine kroz ovaj sustav imala evidentiranu odgodu upisa ili privremeno oslobađanje od upisa u prvi razred osnovne škole.

Školski obveznici su:

* djeca rođena od 1. travnja 2018. do 31. ožujka 2019. godine
* djeca kojima je za školsku godinu 2024./2025. rješenjem odgođen upis u prvi razred osnovne škole

Iznimno u prvi razred osnovne škole mogu se upisati i djeca rođena od 1. travnja 2019. godine do 31. prosinca 2019. za koju roditelj/skrbnik želi ostvariti pravo naprijevremeni upisu prvi razred osnovne škole.

Prijava odnosno zahtjev roditelja za upis djece u prvi razred osnovne škole za školsku godinu 2025./2026. podnosit će se kako slijedi:

* **prijave za redovan upis djece s teškoćama u razvoju (TUR) podnosit će se od 1.2.2025. do 15.4.2025. godine**
* **zahtjevi za prijevremeni upis ili privremeno oslobađanje od upisa u prvi razred podnosit će se od 15.2.2025. do 31.3.2025. godine**
* **prijave za redovan upis podnosit će se od 15.2.2025. do 15.3.2025. godine**

Roditelji će moći podnijeti prijavu za upis djeteta u 1. razred osnovne škole preko poveznice <https://osnovne.e-upisi.hr/>

Odmah po podnošenju prijave roditelji će moći odabrati mogućnosti koje im se nude u dodijeljenoj školi npr. izborne predmete, produženi boravak i sl.

Postupak utvrđivanja psihofizičkog stanja djece radi upisa u prvi razred osnovne škole provodi se u osnovnoj školi kojoj dijete pripada prema upisnom području.  Upisom djece iz drugih upisnih područja ne smije se narušiti optimalan ustroj rada škole i ne smije se onemogućiti upis obveznicima koji pripadaju upisnom području škole. Službeni upis djeteta smatra se dovršenim nakon što roditelj/skrbnik potpiše upisnicu. Upisnica služi kao službena potvrda o upisu djeteta u prvi razred.

Obzirom da se u sustav za elektroničke upise u osnovne škole ulazi preko portala e-Građani**,**roditelji koji nemaju vjerodajnice za ulazak u portal trebaju se javiti školi kojoj pripadajuprema upisnom području koja će prijavu za upis njihovog djeteta izvršiti umjesto njih.

Za sve ostale informacije potrebno je pratiti web stranice škole kojoj dijete pripada prema upisnom području.

U slučaju da je dijete raspoređeno u školu kojoj ne pripada prema upisnom području kao i za ostale pojedinačne informacije o upisu u 1. razred osnovne škole u školskoj godini 2025./2026., roditelji se mogu javiti Upravnom odjelu za prosvjetu u Splitsko-dalmatinskoj županiji;

Kontakt: tel. 021/ 450-658,

 andela.klapiric@dalmacija.hr

 SAVJETNICA ZA PROSVJETU

 Anđela Klapirić